Andrey Shipilov (Murabbiy). Andrey Sergeyevich Shipilov (1971-yil 23-martda tugʻilgan) – oʻzbekistonlik va rossiyalik sobiq futbolchi, himoyachi va yarim himoyachi ampulasida oʻynagan. Futbolchilik faoliyatini yakunlaganidan soʻng bir qator jamoalarda murabbiylik qilgan. Futbolchilik faoliyati. Faoliyatini 1990-yilda Toshkent viloyatining „Sverdlovets“ klubida boshlagan. 1992-yilda Toshkentning „Traktor“ va „Chirchiq“ jamoalarida, 1993-yilda Andijonning „Navroʻz“ jamoasida oʻynagan. 1994-yilda u „Torpedo Vladimir“ klubida oʻynagan boʻlsa, oʻsha yili Rossiyaning boshqa bir jamoasi „Nosta Novotroitsk“ klubiga koʻchib oʻtgan va 1996-yilgacha shu klubda oʻynagan. 1997-yildan 1999-yilgacha „Andijon“ jamoasi safida toʻp surgan. 2001-yilda Andrey qisqa muddat Namanganning „Navbahor“ jamoasida oʻynagan va keyingi ikki mavsumni yana Andijonda oʻtkazgan. 2003-yilda Rossiyaning „Vidnoye“ klubida oʻynagan, keyinroq Toshkent viloyatining „Doʻstlik“ klubiga koʻchib oʻtgan va futbolchilik faoliyatini shu yerda yakunlagan. Futbolchi sifatidagi faoliyatini yakunlagach, murabbiylik faoliyatini boshlagan. 2017-yilning oʻrtalariga qadar Toshkentning „Paxtakor“ klubi murabbiylar shtabida ishlagan. 2018—2022-yillarda Bekobodning „Metallurg“ klubida bosh murabbiy boʻlib ishlagan.